แดงชุมนุมราชประสงค์สะเทือนผู้ค้า"แพลทตินั่ม-พันธ์ทิพย์" ยอดขายวูบ
ผู้ค้าในแพลทตินั่ม-พันธ์ทิพย์โอดแดงชุมนุมราชประสงค์ยอดขายลด80% ไม่มีลูกค้ากล้าเดินจับจ่าย&nbsp;
5 เม.ย. 2553

ผู้ค้าในแพลทตินั่ม-พันธ์ทิพย์โอดแดงชุมนุมราชประสงค์ยอดขายลด80% ไม่มีลูกค้ากล้าเดินจับจ่าย  
ผู้สื่อข่าวรายงานว่า บรรยากาศการค้าขายที่ศูนย์การค้าแพลทตินั่ม ประตูน้ำ และพันธ์ทิพย์เป็นไปด้วยความเงียบเหงา หลังกลุ่มคนเสื้อแดงชุมนุมแยกราชประสงค์ เป็นวันที่ 3ติดต่อกัน 
น.ส.ต้า อายุ 22 ปี พนักงานขายเสื้อผ้าร้าน Closet ศูนย์การค้าแพลทตินั่ม ประตูน้ำ เปิดเผยว่า ตั้งแต่เกิดการชุมนุมบริเวณราชประสงค์ ทำให้ยอดขายปลีกลดลง 80%ขณะนี้ลูกค้าต่างชาติและลูกค้าคนไทยก็ลดลงจำนวนมาก ส่วนใหญ่มีปัญหาการนำรถเข้ามาในห้างลำบากเพราะเส้นทางจราจรถูกปิด และร้านไม่สามารถนำสินค้าไปส่งลูกค้าได้ตามเวลา
น.ส.มด อายุ 28 ปี พนักงานขายส่งเครื่องสำอางค์ ศูนย์การค้าแพลทตินั่ม เปิดเผยว่า ช่วงเสาร์-อาทิตย์ ถึงวันนี้ ยอดขายเครื่องสำอางค์ลดลง 50% พ่อค้าแม่ค้าไม่ทราบจะปรับตัวอย่างไร เนื่องจากลูกค้าเข้ามาเดินน้อยลงไม่มีใครกล้าเข้ามาในบริเวณนี้ ได้แจ้งลูกค้าว่าไม่มีเหตุการณ์น่ากังวล สามารถเข้ามาซื้อของได้ ขณะนี้ยังไม่มีการประเมินว่าผลจากการที่ผู้ชุมนุมจะอยู่ยาวถึงสงกรานต์ผลจะเป็นอย่างไร
น.ส.มุ้ย เจ้าของร้านขายกระเป๋า Butterfly ศูนย์การค้าแพลทตินั่ม อายุ 26 ปี เปิดเผยว่า ทั้งลูกค้าชาวไทย และ ต่างประเทศหายไปฝ่ายละ 50% การขายไม่ได้ตั้งกำไรมากเหมือนที่ผ่านมา เนื่องจากลูกค้าลดลง หากลูกค้าต่อรองราคาก็จะรีบปิดการขายดีกว่าขายไม่ได้  หากม็อบยังอยู่ยาวคงจะแย่ เพราะลูกค้าไม่อยากมาซื้อของ ซึ่งทางแม่ค้าก็ไม่เห็นทางออก
นายโชติ เจ้าของร้าน TOM &amp; Games ร้านขายอุปกรณ์มือถือและเกมส์ ศูนย์การค้าพันธ์ทิพย์ เปิดเผยว่า ตอนนี้ได้แต่ทำใจ และ ไม่อยากให้เกิดการประท้วงเพราะเศรษฐกิจเริ่มจะดีขึ้น การประท้วงทำให้เศรษฐกิจแย่ลง ในความเห็นส่วนตัวต้องการให้รัฐบาลทำงานไปจนครบวาระ เนื่องจากเศรษฐกิจเริ่มดีขึ้น ปัจจุบัน ยอดขายลดลง หากลูกค้าต่างชาติและคนไทย หายไป คาดว่าสงกรานต์หากมีการชุมนุมต่อเนื่อง ทางร้านคงไม่หยุด เพราะจะทำให้ขาดรายได้
น.ส.นาง แม่ค้าขายอุปกรณ์มือถือ ศูนย์การค้าพันธ์ทิพย์ เปิดเผยว่า ปกติช่วงต้นเดือนจะขายดีมาก ตั้งแต่กลุ่มผู้ชุมนุมย้ายมาบริเวณนี้ ลูกค้าคนไทยลดลง ขณะที่ลูกค้าต่างชาติไม่มีแล้ว แม้กลุ่มผู้ชุมนุมจะอยู่ยาวถึงสงกรานต์ แต่ทางร้านยังเปิดขายตามปกติ เพราะหากปิดร้านจะทำให้ขาดรายได้